
	Η ΑΞΙΟΛΟΓΗΣΗ «ΞΑΝΑΡΧΙΖΕΙ» – Ο ΑΓΩΝΑΣ ΕΠΙΣΗΣ!
ΜΕ ΤΙΣ ΝΙΚΕΣ ΤΟΥ ΚΑΛΟΚΑΙΡΙΟΥ ΠΡΟΧΩΡΑΜΕ ΜΠΡΟΣΤΑ
Η απεργία δεν διώκεται! Η αξιολόγηση δεν θα περάσει!




Η νέα σχολική χρονιά βρίσκει το Υπουργείο Παιδείας να επιχειρεί να ξαναβάλει σε πλήρη λειτουργία τον μηχανισμό της αξιολόγησης. Ατομική αξιολόγηση, αξιολόγηση και αυτοαξιολόγηση της σχολικής μονάδας, σχέδια δράσης, αποτιμήσεις, πλατφόρμες, σύμβουλοι και διευθυντές καλούνται να συνεχίσουν μια διαδικασία που εδώ και 5 χρόνια ο εκπαιδευτικός κόσμος έχει απονομιμοποιήσει  έμπρακτα.
Μόνο που η φετινή χρονιά δεν ξεκινά από εκεί που σταμάτησε η προηγούμενη. Ξεκινά με μια σειρά σημαντικών εξελίξεων και δικαιώσεων του εκπαιδευτικού κινήματος.
Στις 22 Ιουλίου 2026, το Πρωτοβάθμιο Πειθαρχικό Συμβούλιο Ανατολικής Μακεδονίας–Θράκης απάλλαξε από τις κατηγορίες εκπαιδευτικούς που είχαν παραπεμφθεί για τη συμμετοχή τους στην απεργία-αποχή από την αξιολόγηση. Ακολούθησαν απαλλακτικές αποφάσεις για εκπαιδευτικούς στη Λακωνία, ενώ δικαστικές αποφάσεις ακύρωσαν καθαιρέσεις προϊσταμένων που συνδέονταν με τη μη συμμετοχή στην αξιολόγηση.
Και στις 25 Αυγούστου κοινοποιήθηκε η απόφαση επιστροφής της Χρύσας Χοτζόγλου στο σχολείο, με την οποία έληξε η δυνητική αργία που της είχε επιβληθεί.
Αυτές οι εξελίξεις έχουν σημασία γιατί δείχνουν ότι ο αγώνας που δόθηκε δεν ήταν μάταιος. Η τρομοκρατία δεν κατάφερε να επιβάλει τη σιωπή. Οι εκπαιδευτικοί που στάθηκαν όρθιοι δικαιώθηκαν. Και τώρα έχουμε ακόμη περισσότερους λόγους να συνεχίσουμε.
Για πέντε χρόνια το Υπουργείο επιχείρησε να παρουσιάσει την αξιολόγηση ως μια τελειωμένη υπόθεση. Χιλιάδες εκπαιδευτικοί συμμετείχαν και συμμετέχουν στην απεργία-αποχή. Σύλλογοι Διδασκόντων αντιστάθηκαν στις διαδικασίες κατηγοριοποίησης. Νεοδιόριστοι και μόνιμοι εκπαιδευτικοί αρνήθηκαν να δεχτούν ότι η εργασιακή τους πορεία πρέπει να εξαρτάται από έναν μηχανισμό ατομικής αξιολόγησης.
Και όταν η κυβέρνηση απάντησε με πειθαρχικές διώξεις, απειλές και φόβο, ο αγώνας συνεχίστηκε. Οι απαλλακτικές αποφάσεις του καλοκαιριού ήρθαν να προσθέσουν ένα νέο, σημαντικό δεδομένο σε αυτή τη μάχη. Δεν πανηγυρίζουμε για μια μάχη που τελείωσε. Αξιοποιούμε μια μάχη που κερδήθηκε για να δώσουμε τις επόμενες.
Μπροστά στην επανεκκίνηση των διαδικασιών αξιολόγησης, το πιο επικίνδυνο για τον εκπαιδευτικό είναι να αισθανθεί ότι βρίσκεται μόνος απέναντι στον μηχανισμό.
ΟΔΗΓΙΕΣ-ΒΗΜΑΤΑ ΓΙΑ ΜΙΑ ΝΕΑ ΕΠΑΝΕΚΚΙΝΗΣΗ ΤΟΥ ΑΓΩΝΑ ΚΑΤΑ ΤΗΣ ΑΞΙΟΛΟΓΗΣΗΣ 
ΑΠΟ ΟΛΟΥΣ/ΕΣ ΤΟΥΣ/ΤΙΣ ΣΥΝΑΔΕΛΦΟΥΣ
(Οδηγίες-βήματα για την αποτροπή της ατομικής αξιολόγησης )
Η Γ΄ ΕΛΜΕ θα βρίσκεται στα σχολεία, θα ενημερώνει, θα παρεμβαίνει και θα στηρίζει τους συναδέλφους και τις συλλογικές αποφάσεις των Συλλόγων Διδασκόντων. Κάθε πίεση, απειλή ή αυθαιρεσία πρέπει να καταγγέλλεται άμεσα στο σωματείο. Οι διευθυντές και οι διευθύντριες οφείλουν να σέβονται τις συλλογικές αποφάσεις των Συλλόγων Διδασκόντων και τα δικαιώματα των εκπαιδευτικών.
Κανένας εκφοβισμός δεν θα μείνει αναπάντητος. Οι νίκες μάς δίνουν δύναμη. Η συλλογική δράση μάς δίνει προοπτική.
Η οργάνωση στα σωματεία μάς δίνει τη δυνατότητα να συνεχίσουμε.
Συνεχίζουμε – δυναμώνουμε – διεκδικούμε
Η Γ΄ ΕΛΜΕ Θεσσαλονίκης καλεί τους Συλλόγους Διδασκόντων:
· να συζητήσουν συλλογικά τα νέα δεδομένα της αξιολόγησης,
· να ενημερώσουν όλους τους συναδέλφους, ιδιαίτερα τους/τις νεοδιόριστους/ες,
· να αξιοποιήσουν την απεργία-αποχή που βρίσκεται σε ισχύ,
· να συμμετέχουν στην απεργία-αποχή και από τις διαδικασίες αξιολόγησης της σχολικής μονάδας, όπου καλύπτονται από τις αποφάσεις του σωματείου,
· να μην επιτρέψουν πιέσεις ή αυθαίρετες ενέργειες σε βάρος συναδέλφων,
· να ενημερώνουν άμεσα το ΔΣ της Γ΄ ΕΛΜΕ για κάθε απόπειρα παραβίασης συλλογικών αποφάσεων ή συνδικαλιστικών δικαιωμάτων.
Πιο συγκεκριμένα
Καλούμε όλους τους/τις εκπαιδευτικούς σε μια νέα επανεκκίνηση του αγώνα κατά της αξιολόγησης. Υπογράφουμε όλοι/όλες τις δηλώσεις για απεργία αποχή από αυτοαξιολόγηση, από μέντορες, συντονιστές και από ατομική αξιολόγηση. 
Επισημαίνουμε ότι η απεργία - αποχή της ΕΛΜΕ και ΑΔΕΔΥ  είναι σε πλήρη ισχύ και δεν έχει προσβληθεί νομικά. Υπενθυμίζουμε ότι η αποχή προβλέπεται από τις διατάξεις του ν.1264/1982 και συνιστά απολύτως νόμιμη, συνταγματικά αναγνωριζόμενη μορφή απεργίας η οποία μας καλύπτει από κάθε πειθαρχική ευθύνη, όπως επιβεβαιώθηκε και από τις απαλλακτικές αποφάσεις συναδέλφων. 
• Δεν μπαίνουμε σε καμία πλατφόρμα, δε συμπληρώνουμε στοιχεία, δεν υπογράφουμε κανένα έγγραφο. 
• Δεν προσερχόμαστε σε καμία συνάντηση προσυνεννόησης. Κάνουμε απεργία αποχή. Ενημερώνουμε την ΕΛΜΕ για κάθε εξέλιξη.
• Οι νεοδιόριστες/οι και όσες/οι καλούνται να αξιολογηθούν για οποιοδήποτε στάδιο, στη γραπτή κλήση για αξιολόγηση απαντούν με τη δήλωση Απεργίας Αποχής και τον αριθμό πρωτοκόλλου τους.
• Η ΟΛΜΕ και η ΕΛΜΕ έχουν κηρύξει στάσεις εργασίας, μονόωρες, δίωρες, τρίωρες που καλύπτουν τους/τις συναδέλφους/ισσες για την παρατήρηση της διδασκαλίας από αξιολογητές.
Η αξιολόγηση δεν είναι μόνο η ατομική αξιολόγηση. Είναι ολόκληρο το πλέγμα που μετατρέπει το σχολείο σε χώρο διαρκούς καταγραφής, αποτίμησης, κατηγοριοποίησης και ανταγωνισμού.

• Ατομική αξιολόγηση: Καλούμε όλους τους συναδέλφους, νεοδιόριστους, παλιότερους, αναπληρωτές, να υπογράψουν  μαζικά την απεργία αποχή  από την ατομική αξιολόγηση  που έχει προκηρύξει η Ε ΕΛΜΕ, όπως και πολλές άλλες ΕΛΜΕ και Σύλλογοι Πρωτοβάθμιας, καθώς και την απεργία αποχή της ΑΔΕΔΥ που βρίσκεται σε ισχύ (Αποστέλλουμε τις δύο δηλώσεις). Είναι το συλλογικό μας  όπλο  απέναντι στην αυθαιρεσία και τον εκφοβισμό. Κανένας προϊστάμενος, σύμβουλος, διευθυντής, δεν μπορεί να την αγνοήσει. Κανένας δεν έχει δικαίωμα να εκφοβίζει, να απειλεί και να μη σέβεται το δικαίωμα της απεργίας και του συλλογικού αγώνα. Νέες δηλώσεις συμμετοχής στην Απεργία-Αποχή  και πρωτοκόλλησή τους, χρειάζεται να γίνουν μόνο απ' όσες/όσους εκπαιδευτικούς δεν είχαν υπογράψει πέρσι και όσους ήρθαν εφέτος στα σχολεία τους.
• Μέντορες συντονιστές:  Κανείς εκπαιδευτικός να μην αποδεχτεί τον ορισμό του ως παιδαγωγικός σύμβουλος-μέντορας ή ενδοσχολικός συντονιστής. Όλοι να υπογράψουμε την απεργία αποχή  που κήρυξε η Γ ΕΛΜΕ με εξώδικο από μέντορες και συντονιστές  με Γενική Συνέλευση, ισχύει και την πρωτοκολλούμε. Εφόσον στην απεργία αποχή  συμμετέχει η πλειοψηφία του συλλόγου, αυτό πρέπει να γίνει σεβαστό και από τους διευθυντές  και από κάθε  επίδοξο μέντορα ή συντονιστή και να μην προχωρήσει τη συγκεκριμένη αξιολογική διαδικασία (Αποστέλλουμε τη δήλωση απεργίας αποχής).    
• Αυτοαξιολόγηση της σχολικής μονάδας – ομάδες δράσης: Καμία σχολική μονάδα, κανένας σύλλογος διδασκόντων να μην προχωρήσει στον προγραμματισμό και στη συγκρότηση ομάδων δράσης. Υπογράφουμε τη δήλωση της Γ ΕΛΜΕ που είναι σε ισχύ για απεργία αποχή από την αυτοαξιολόγηση της σχολικής μονάδας και τις ομάδες δράσης και την πρωτοκολλούμε  Όταν υπάρχει πλειοψηφία των εκπαιδευτικών του σχολείου, δεν μπορεί να πραγματοποιηθεί η συνεδρίαση του συλλόγου και να συγκροτηθούν ομάδες δράσης, λόγω έλλειψης απαρτίας (Αποστέλλουμε τη δήλωση απεργίας αποχής).
 • Οι νεοδιόριστες/οι και όσες/οι καλούνται να αξιολογηθούν για οποιοδήποτε στάδιο, στη γραπτή κλήση για αξιολόγηση απαντούν με τη δήλωση Απεργίας Αποχής και τον αριθμό πρωτοκόλλου τους. Απαντούν:  
" Σας  ενημερώνω ότι σύμφωνα με τη δήλωση με αρ. πρωτ. …… και τη δήλωση με αρ. πρωτ. ……… συμμετέχω στην απεργία-αποχή, που έχει προκηρύξει από 15/7/2024 η ΑΔΕΔΥ και η Γ΄ΕΛΜΕ Θεσσαλονίκης αντίστοιχα, από κάθε ενέργεια που συνδέεται με τις διαδικασίες της ατομικής αξιολόγησης.  Σας παρακαλώ να αναφέρετε τη συμμετοχή μου στην απεργία --αποχή σε τυχόν πρακτικό που θα συντάξετε."
• Καλούμε παράλληλα την ΟΛΜΕ και όλες τις ΕΛΜΕ να αξιοποιήσουν το νέο τοπίο και να οργανώσουν νέο, αποφασιστικό γύρο συλλογικής δράσης απέναντι στην αξιολόγηση και την πειθάρχηση του κλάδου. Η ΟΛΜΕ να ανταποκριθεί στις αγωνίες των εκπαιδευτικών και να σταματήσει την απραξία και τη σιωπή της. Να κηρύξει απεργία αποχή από όλες τις διαδικασίες της αξιολόγησης  και διαρκείς επαναπροκηρύξεις της α-α από την ατομική αξιολόγηση και α-α από την αυτοαξιολόγηση της σχολικής μονάδας, τους μέντορες και τους συντονιστές
Με συλλογικές αποφάσεις των σωματείων μας συνεχίζουμε και εντείνουμε τον αγώνα με ισχυρά τα όπλα της απεργίας αποχής, του παρατεταμένου και ανυποχώρητου αγώνα διαρκείας, που θα περιλαμβάνει διαδηλώσεις, απεργίες, διαμαρτυρίες, εκδηλώσεις που θα καθορίζονται μέσα από Γενικές Συνελεύσεις
με κινητοποιήσεις, απεργιακά βήματα. Για να σταματήσουμε την αξιολόγηση, τις διώξεις, τα πειθαρχικά και την ιδιωτικοποίηση και διάλυση του δημόσιου σχολείου. 

Απαιτούμε:
• Κατάργηση του νομοθετικού πλαισίου της αξιολόγησης και της αυτοαξιολόγησης.
• Άμεση παύση όλων των πειθαρχικών διώξεων που συνδέονται με τη συμμετοχή στην απεργία-αποχή και τη συνδικαλιστική δράση.
• Άμεση μονιμοποίηση των νεοδιόριστων χωρίς αξιολόγηση.
• Υπεράσπιση του απεργιακού και συνδικαλιστικού δικαιώματος.
• Υπεράσπιση του δημόσιου και δωρεάν σχολείου.
• Ενίσχυση του Συλλόγου Διδασκόντων και της συλλογικής παιδαγωγικής λειτουργίας του σχολείου.
• Καμία κατηγοριοποίηση σχολείων, μαθητών και εκπαιδευτικών.
	Η ΑΠΕΡΓΙΑ ΔΕΝ ΔΙΩΚΕΤΑΙ!
Η ΣΥΛΛΟΓΙΚΗ ΔΡΑΣΗ ΔΕΝ ΠΕΙΘΑΡΧΕΙ! Η ΑΞΙΟΛΟΓΗΣΗ ΔΕΝ ΘΑ ΠΕΡΑΣΕΙ!
Με τις νίκες μας συνεχίζουμε. Με τα σωματεία μας οργανώνουμε την επόμενη μάχη. Κανένας και καμία μόνος/η!

